Folketing
2011-05-11

Jeg er sådan set åben over for, at vi i gymnasieforligskredsen ser på nogle af de barrierer, der uforskyldt kan være kommet. Jeg har jo ikke det fulde overblik over gymnasiereformen – det skylder jeg at sige – men jeg er helt villig til nu at tage en drøftelse af alle de elementer, som fru Christine Antorini har nævnt, for jeg tror, det her billede er meget komplekst. Jeg tror ikke kun, der kan være nogle udfordringer, som vi politisk bliver nødt til at forholde os til, men jeg tror så også, at en meget stor del af det, vi ser her, faktisk er glædeligt. Og derfor er jeg sådan set også glad for den kommentar, fru Christine Antorini giver til det, nemlig at man også godt en gang imellem kan glæde sig over ting, der går godt, og at det altså ikke altid er et problem, at ting udvikler sig med, at der er store stigninger. Det kan faktisk være meget, meget sundt, for det kan bringe os til at opfylde nogle af vores politiske målsætninger.